Kriminele klagte kom teen ‘Eskom-staatskapers’(Argieffoto: GCIS) Solidariteit gaan vandag (Donderdag) kriminele klagte teen die beweerde staatskapers van Eskom aanhangig maak. Hy meen dat die name van diegene wat aangekla gaan word reeds alombekend is, maar steeds word geen stappe teen die individue gedoen nie. “Ons almal ken die name. Daar word oral gepraat oor die beweerde korrupte en onwettige optrede van mense soos Brian Molefe, Anoj Singh en Matshela Koko,” sê dr. Dirk Hermann, bestuurshoof van Solidariteit. “Ons is moeg gewag vir die regering om tot optrede oor te gaan.” Die klagte, wat om 12:00 by die Brooklyn-polisiestasie ingedien sal word, hou verband met bedrog, korrupsie en die oortreding van die Wet op Openbare Finansiële Bestuur. Solidariteit beweer dat meer as R14,7 miljard se kontrakte by die kragvoorsiener onwettig deur individue, wat nie genoem word nie, aangegaan is. “As die bewerings wel meriete dra, is dit dan mos hierdie individue se skuld dat ondernemings en huishoudings in die donker moet sit,” sê Hermann met verwysing na die land se voortslepende probleme met beurtkrag. “Daadwerklike optrede, verantwoordbaarheid en om die gevolge van plunder te dra, begin by hierdie klagte. Laat dit as voorbeeld dien vir enigeen wat dit oorweeg om werkers en belastingbetalers se geld te plunder.” Eskom het ná die vierde deel van die Zondo-kommissie van ondersoek na staatskaping se verslag onderneem dat niemand wat by staatskaping betrokke was nog by hom in diens sal wees nie en dat die skuldiges aan die pen sal ry. Die kragvoorsiener het ook ingestem om saam met die Nasionale Vervolgingsgesag (NVG) te werk om hierdie individue tot verantwoording te roep. “Dit is ŉ prioriteit vir albei entiteite om diegene wat verantwoordelik is vir staatskaping en ander misdade tot verantwoording te roep, veral in ag genome die verwoestende uitwerking wat dié misdade op Suid-Afrika se ontwikkeling en ekonomiese vooruitsigte het,” het die NVG en Eskom destyds in ŉ gesamentlike verklaring gesê.